Szakmai előadás, Elnöki beszámoló és taggyűlés Tatabányán!

     2015. január 28.-án (szerdán) a Tatabányai Kertvárosi Művelődési Otthonban az OMBKE Tatabányai Helyi Szervezete szakmai előadással egybekötött Elnöki beszámolót és taggyűlést tartott.
     A Helyi Szervezet vezetősége azért vonta össze a két programot, mert Vörös Béla okleveles bányamérnök „A Tatabányai Múzeum Bányatérképei” című előadása komoly mértékben kapcsolódik a 2014. évben megkezdett és a jövőben folytatandó programokhoz.
     A témához hozzá tartozik, hogy Tatabánya Megyei Jogú Város Önkormányzata „Jó szerencsét emlékévnek” nyilvánította a 2016. december 24-e és 2017. október 10-e közötti időszakot. 1896. december 24-én az első csille szén felszínre juttatásával a MÁK Rt. megteremtette az alapjait a térség bányászatának, s fellendítette a helyi gazdaságot. Ennek köszönhetően a szénmedencében lévő települések: Alsógalla, Felsőgalla, Bánhida és Tatabánya dinamikusan fejlődtek és 1947. október 10-én új város jött létre, amelyet Tatabányának neveztek el.
     Tehát az Önkormányzat döntést hozott, hogy a szénbányászat indulásának 120-ik és a várossá alapítás 70-ik évfordulói közötti időszakot rendezvénysorozattal, kiadványokkal, tárgyi eszközök létrehozásával ünnepli meg.
     Ehhez az emlékező, hagyományőrző ünnepi sorozathoz tartozna a Tatabányai-szénmedencét, a várost ábrázoló makett létrehozása. A több mint tíz négyzetméter alapterületre tervezett makett mindenek előtt a domborzati viszonyokat, a főbb utakat és vasutakat ábrázolná, majd erre kerülne fel az elmúlt 120 évben megvalósult függőleges  és lejtősaknák külszíni része, ipari létesítmények, kötélpályák, átadó állomások, lakótelepek stb. A főbb létesítmények számokkal lesznek jelölve, amelyekhez digitalizált képek, térképek, szelvények tartoznak.
     Viszont ahhoz, hogy a maketten minden a helyére kerüljön, pontos, megbízható térképekre, adatokra, koordinátákra lesz szükség. Vörös Béla bányamérnök - már több éve -    térképek felkutatásában, az adatok összegyűjtésében jeleskedik, amelyről az említett előadást megtartotta.
     Vörös Béla előadásában elmondta, hogy több mint 500 darab térképet, szelvényt, ábrát vizsgáltak meg, amelyeknek a méretaránya más és más, némelyik restaurálásra szorul. Az elmúlt évben ezeket nyilvántartásba vették, áthelyezték raktárból tárolóba, kutathatóvá tették őket, dia képeket készítettek róluk, digitalizáltak. 
     Az említett nyilvántartásban jelölték a térképek méreteit, méretarányát, anyagát (papír, pausz, vászon, fém háttér, xerox). Rögzítették a nyelvet (német, magyar, olasz); a funkciót (átnézeti, művelési, fejtési, telepítési, szállítási, vízemelési-vízellátási, geológiai, hossz szelvény, függő kötélpálya nyomvonal). A különlegességek közé sorolták az iszaptölcsér, a munkásotthon, a vízcsőhálózat, a kötélpálya, a szögállomás, a függő sínpálya stb. rajzait. Az előadó megemlítette, hogy Droppa Sámuelnek, a Tatabányai Szénbányák Bányamérési Osztály dolgozójának hagyatékában sok értékes térképet, adatot találtak.
     Ezek után Vörös Béla vetített képeken mutatta be – a Tatabányai Múzeum birtokában lévő – értékes régi térképeket, szelvényeket, rajzokat. Többek között a résztvevők láthatták „A Tatai bányák átnézeti térképét”; a „Tatabánya bányatelepet”; a „Brikettgyár elrendezési rajzát”; „Tatabánya átnézeti térképét”; a ”8-as akna metszetét”; a „XV/a Bányaüzem légvezetési térképét”; a ”Tatabányai villamos erőmű és környékének helyszínrajzát”; az  „I. II.  I/a. lejtősaknák és 4. sz. tömedék akna” helyét; a „Rekonstrukciós elképzeléseket 1960-75 között” stb.
     A végső konklúzió, hogy ezekből a térképekből és adatokból a Tatabányai-szénmedence bányászati és ipari létesítményeinek a helyei meghatározhatóak, viszont még kemény munka kell ahhoz, hogy a térképek méretarányát egységesítsék, a térképeket területileg összerakják és a tervezett makett teljes területét lefedjék. Ebben a munkában sok tatabányai szakember részvételére számítanak.
     A szakmai előadás után Bársony László az OMBKE Tatabányai Helyi Szervezetének elnöke lépett a tagság elé és beszámolt a Helyi Szervezet 2014. évi tevékenységéről.
     Elmondta, hogy a tagság jelenlegi létszáma 176 fő (az OMBKE - en belül a második). Az év során 22-en léptek be és 6 fő lépett ki. Az átlag életkor: 64,1 év. Sajnálatos módon egy fő eltávozott az élők sorából. Kiss Béla emlékére egy perces néma felállással tisztelgett a tagság. 
     Az Elnök még beszámolt arról, hogy a 2014. évre tervezett munkatervet sikerült teljesíteni. Az év során volt 11 vezetőségi ülés (részben a Kertvárosi Bányász Művelődési Otthonban, részben egy-egy vezetőségi tag házában, üdülőjében). Volt 7 szakmai előadás, 3 kirándulás (Fertőrákosra, Balaton-felvidékre, Selmecbányára); 2 szakestély; Baráti találkozó; Borbála Bál. Új kezdeményezés volt a „Balek oktatás” beindítása. Az oktatás 4 rendezvényének 260  résztvevője volt. Szintén új program volt a „Nótaest” megrendezése, ahol a bányász nóták megtanulása, begyakorlása volt a feladat. 
     Az OMBKE Tatabányai Helyi Szervezette aktívan részt vett a Bányásznap, a Borbála-nap, a Bányász Hősök Napja ünnepségsorozatában. Segítette a városi és múzeumi rendezvényeket, ápolta a bányász hagyományokat, tartotta a kapcsolatot a társ egyesületekkel. Küldöttei ott voltak az OMBKE központi rendezvényein.
     A Szervezet tevékenységéről, rendezvényeiről rendszeresen lehetett olvasni híranyagokat a Bányászati Lapokban.
     Az Elnök még beszámolt arról is, hogy 2014 év egyik rangos eseménye volt az Észak -Dunántúli Bányászati és Nemzetközi Klaszter megalakítása, amelybe alapítóként az OMBKE Tatabányai Helyi Szervezete is belépett. Néhány szót szólt a 2015. évi munkatervről, a helyi szervezet jelenlegi gazdasági helyzetéről és a jövő feladatairól. Kérte a tagságot, hogy a jövőben is jöjjenek el a rendezvényekre, legyenek aktívak.
     A beszámoló után következett Mokánszki Béla vezetőségi tag által készített – háromnegyed órás – film bemutatása a 2014. év eseményeiről. A vetítő vásznon a közönség láthatta a vezetőségi ülések komoly és kevésbé komoly pillanatait, a „Balek oktatáson” részt vevő fiatalokat, a kirándulások eseménysorozatát stb. A tagság viszontláthatta magát komoly, vidám és humoros helyzetekben, ezért sokszor hangos nevetésbe törtek ki. Kiváló volt a mellékelt szöveg és a háttér zene.
     Látva a filmet mindenkinek az volt a véleménye, hogy ennél jobban senki sem tudta volna kiegészíteni az Elnöki beszámolót. És azt se felejtsük el, hogy ennek a filmnek a megalkotása rengeteg munkával járt, no meg kell hozzá tehetség is. Köszönet érte.
     A film bemutatását nagy taps követte, majd Bársony László megszavaztatta a beszámolót. A tagság – ellenvélemény nélkül – elfogadta a 2014. évi tevékenységet.
     Az eseménydús délutáni rendezvény, az estébe nyúlva beszélgetéssel, néhány szendvics és ital elfogyasztásával zárult.

